ଆମ୍ପିସିଲିନ ଏକ ଆଣ୍ଟିବାୟୋଟିକ ଯାହା ଅନେକ ଗୁଡ଼ିଏ ଜୀବାଣୁ ଜନିତ ସଂକ୍ରମଣକୁ ପ୍ରତିରୋଧ ଓ ଚିକିତ୍ସା ନିମନ୍ତେ ବ୍ୟବ‌ହାର କରାଯାଏ । ଶ୍ୱାସକ୍ରିୟା ନଳୀ ସଂକ୍ରମଣ, ପରିସ୍ରା ନଳୀ ସଂକ୍ରମଣ, ମେନିଞ୍ଜାଇଟିସ, ସାଲମୋନେଲା ସଂକ୍ରମଣ ଓ ଏଣ୍ଡୋକାର୍ଡ଼ାଇଟିସ ଇତ୍ୟାଦି ରୋଗମାନଙ୍କ ଚିକିତ୍ସା ଆମ୍ପିସିଲିନ ସାହାଯ୍ୟରେ କରାଯାଏ । ନବଜାତ ଶିଶୁର ଗ୍ରୁପ ବି ସ୍ଟ୍ରେପ୍ଟୋକୋକାଲ ସଂକ୍ରମଣ ପ୍ରତିରୋଧ ନିମନ୍ତେ ମଧ୍ୟ ଦିଆଯାଏ । ଏହା ପାଟିବାଟେ ତ‌ଥା ମାଂସପେଶୀ ଓ ଶୀରାରେ ଇଞ୍ଜେକସନ ଆକାରରେ ଦିଆଯାଏ । ଭୂତାଣୁ ନିମନ୍ତେ ଏହା ଆବଶ୍ୟକ ନୁହେଁ । ରାସ, ଅଇ ଓ ତରଳ ଝାଡ଼ା ଇତ୍ୟାଦି ଆମ୍ପିସିଲିନର ସାଧାରଣ ପାର୍ଶ୍ୱପ୍ରତିକ୍ରିୟା । ପେନିସିଲିନ ଆଲର୍ଜି ଥିବା ଲୋକଙ୍କୁ ଏହି ଔଷଧ ଦିଆଯାଏ ନାହିଁ । କ୍ଲସ୍ଟ୍ରିଡିଅମ ଡିଫିସିଲ କୋଲାଇଟିସ କିମ୍ବା ଆନାଫାଇଲାକ୍ସିସ ଏହାର ଅତି ଗମ୍ଭୀର ପ୍ରତିକ୍ରିୟା । ବୃକ୍‌କ ସମସ୍ୟାରେ ଏହା ଦେଇହୁଏ କିନ୍ତୁ ମାତ୍ରା କମ ଦିଆଯାଏ । ଗର୍ଭାବସ୍ଥା ଓ ସ୍ତନ୍ୟପାନ ସମୟରେ ଏହା ନିରାପଦ । ସନ ୧୯୬୧ରେ ଆମ୍ପିସିଲିନ ପ୍ରସ୍ତୁତ ହୋଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହାର ହୋଲସେଲ ଦାମ ସନ ୨୦୧୪ରେ ଏକ ଶୀରା ଇଞ୍ଜେକସନ ଭାଏଲ ପ୍ରତି 0.୧୩ରୁ ୧.୨0 ଆମେରିକୀୟ ଡଲାର । ଆମେରିକାରେ ଏହା ଜେନେରିକ ନାମରେ ମିଳେ ଓ ୧୦ ଦିନ ଚିକିତ୍ସାର ମୂଲ୍ୟ ୧୩ ଆମେରିକୀୟ ଡଲାର ।